DA Den Europæiske Unions Tidende C 95/22

VEDTÆGTER FOR DEN EUROPÆISKE INVESTERINGSFOND

vedtaget af generalforsamlingen den 14. juni 1994 og ændret den 19. juni 2000, den 30. november 2007, den 8. marts 2012 og den 27. maj 2014

(2015/C 95/10)

Artikel 1

Oprettelse

Der oprettes en europæisk investeringsfond, herefter benævnt »Fonden«, med status som juridisk person og finansiel autonomi.

Artikel 2

Formål og virksomhed

1. Fondens formål er at bidrage til virkeliggørelsen af Den Europæiske Unions mål.

Fonden tjener sit formål ved

— at stille garanti og tilsvarende ordninger til rådighed i forbindelse med lån og andre finansielle forpligtelser i enhver lovlig form

— i overensstemmelse med artikel 12, stk. 2, nr. i), at erhverve, eje, administrere og afvikle kapitalandele i virksomheder af enhver art.

2. Desuden kan Fonden engagere sig i anden virksomhed, der står i forbindelse med eller er et resultat af dens formål ifølge denne artikel. Fondens virksomhed kan omfatte låntagning.

3. Fondens virksomhed skal baseres på sunde bankmæssige principper og respektive sunde forretningsmæssige principper og sædvaner. Med forbehold af artikel 28 skal denne virksomhed udøves i nært samarbejde mellem Fonden og dens stiftende medlemmer eller mellem Fonden og dens til enhver tid værende medlemmer.

Artikel 3

Hjemsted

Fonden skal have hjemsted i Luxembourg.

Artikel 4

Medlemmer

1. Fondens stiftende medlemmer er

— Den Europæiske Union, herefter benævnt »Unionen«, repræsenteret ved Europa-Kommissionen, herefter benævnt »Kommissionen«

— Den Europæiske Investeringsbank, herefter benævnt »Banken«

— de finansieringsinstitutioner, der fremgår af bilag I, herefter benævnt »finansieringsinstitutionerne«.

2. Andre juridiske personer fra finansieringssektoren, hvis forretningsmæssige formål fremmer løsningen af Fondens opgaver, kan optages som medlemmer af Fonden på vilkår, som bestyrelsen fastlægger efter generalforsamlingsbeslutning.

Artikel 5

Kapital

1. Fondens autoriserede kapital fastsættes til 4 500 000 EUR, fordelt på 4 500 andele med et pålydende på 1 mio. EUR hver, der udbydes til tegning blandt Fondens medlemmer i overensstemmelse med artikel 6.

2. Den autoriserede kapital kan forhøjes ved generalforsamlingsbeslutning, truffet med et flertal på 85 % af de afgivne stemmer.

3. I tilfælde af forhøjelse af Fondens kapital og med forbehold af de vilkår, som generalforsamlingen måtte fastsætte, har hvert medlem mulighed for at tegne en andel af kapitalforhøjelsen, der svarer til forholdet mellem medlemmets tegnede andele og Fondens kapital inden forhøjelsen.

4. Fondens medlemmer hæfter kun for Fondens forpligtelser med indtil deres respektive andele af den tegnede, ikke indbetalte, kapital.

Artikel 6

Tegning af andele

1. Fondens stiftende medlemmer tegner det i bilag II anførte antal andele til kurs pari.

2. Senere tegning af andele sker på de vilkår, som generalforsamlingen fastlægger, dog således at kursen for disse andele ikke kan være under pari.

Artikel 7

Andele

1. Andelene af den oprindeligt tegnede kapital indbetales med 20 % i fire lige store, årlige rater.

2. I tilfælde af kapitalforhøjelser fastlægger generalforsamlingen bestemmelserne om indbetaling.

3. Generalforsamlingen kan på forslag fra bestyrelsen kræve indbetaling af den tegnede, ikke indbetalte, kapital, i det omfang det er nødvendigt for at opfylde Fondens forpligtelser over for dens kreditorer. Denne indbetaling skal finde sted senest 90 dage efter datoen for generalforsamlingens beslutning.

4. Indbetaling skal ske i euro.

5. Uden forudgående, skriftlig godkendelse fra bestyrelsen kan ingen andel pantsættes eller behæftes på nogen måde.

6. Med forbehold af artikel 5, stk. 4, kan medlemmerne ikke pålægges nogen hæftelse for Fondens forpligtelser i deres egenskab af medlemmer.

7. Eventuelle midler, som Fonden ikke har behov for til udøvelsen af sin virksomhed ifølge artikel 2, kan anbringes på de finansielle markeder. Ved forvaltningen af sine anbringelser må Fonden ikke foretage valutaarbitrage, som ikke direkte er nødvendiggjort af gennemførelsen af dens forretninger eller opfyldelsen af de forpligtelser, den har indgået.

8. Fondens medlemmer kan afvikle deres andele ved at overdrage dem enten til et andet medlem eller til en anden juridisk person ifølge artikel 4, stk. 2. Såfremt et medlem ønsker at afvikle sine andele, skal det tilbyde Banken dem eller, med Bankens samtykke, et andet medlem af Fonden eller en juridisk person ifølge artikel 4, stk. 2.

Artikel 8

Rettigheder i forbindelse med andele

På de i artikel 27 og 33 fastlagte vilkår giver hver andel ejendomsret til Fondens aktiver samt ret til deling af nettoresultatet og i påkommende tilfælde af provenuet af Fondens likvidation i forhold til antallet af eksisterende andele.

Artikel 9

Fondens ledelse og administration

Fonden ledes og administreres af

— en generalforsamling

— en bestyrelse

— en administrerende direktør.

Artikel 10

Generalforsamlingen

1. Fondens medlemmer mødes mindst én gang hvert år i generalforsamlingen, der indkaldes af formanden for bestyrelsen. Den afholdes enten i Fondens hovedsæde eller på det sted, der er anført i indkaldelsen.

2. Desuden kan generalforsamlingen indkaldes efter anmodning fra et af Fondens medlemmer og efter bestyrelsesbeslutning derom. Der indkaldes til generalforsamling, hvis motiveret anmodning derom fremsættes af medlemmer, hvis andele repræsenterer mindst 13 % af den tegnede kapital.

3. Generalforsamlingsbeslutninger kan træffes ved skriftlig forhandling på de vilkår og ifølge de bestemmelser, der er fastsat i forretningsordenen.

Artikel 11

Tiltrædelse — Repræsentation — Beslutningsdygtighed — Flertal

1. Alle Fondens medlemmer har ret til at deltage i generalforsamlingen.

2. Unionen repræsenteres af et af Kommissionens medlemmer eller af en anden person, der er behørigt bemyndiget dertil.

3. Banken repræsenteres af sin formand eller en af næstformændene eller af en anden person, der er behørigt bemyndiget dertil.

4. Finansieringsinstitutionerne repræsenteres af hver én person.

5. Hvert medlem af Fonden råder over et antal stemmer, der svarer til antallet af dets tegnede andele.

6. Medlemmerne kan stemme pr. post, herunder elektronisk post, eller lade sig repræsentere af et andet medlem.

7. Generalforsamlingen er beslutningsdygtig, når de tilstedeværende eller repræsenterede medlemmer ejer mindst 50 % af den tegnede kapital.

8. Medmindre andet er fastsat heri, træffes generalforsamlingsbeslutninger med et flertal af de afgivne stemmer.

Artikel 12

Generalforsamlingens beføjelser

1. Fondens medlemmer skal udøve deres rettigheder gennem generalforsamlingen.

2. Generalforsamlingen skal

i) træffe alle beslutninger om bemyndigelse af Fonden til at udøve den virksomhed, der er anført i artikel 2, stk. 1, andet afsnit, andet led

ii) godkende Fondens forretningsorden

iii) træffe beslutning om optagelse af nye medlemmer

iv) godkende bestyrelsens årsberetning

v) godkende den årlige balance og resultatopgørelsen

vi) fastlægge anvendelsen og fordelingen af Fondens nettoindtægter

vii) udnævne medlemmerne af Fondens revisorudvalg

viii) udøve de i artikel 34 fastlagte beføjelser vedrørende ændring af disse vedtægter

ix) træffe beslutning om forhøjelse af Fondens autoriserede kapital og om enhver indkaldelse af den tegnede, ikke indbetalte, kapital

x) træffe beslutning om forhøjelse af loftet over Fondens forpligtelser ifølge artikel 26

xi) træffe beslutning om suspendering eller udelukkelse af medlemmer

xii) træffe beslutning om endelig indstilling af Fondens virksomhed og om fordeling af dens aktiver

xiii) udnævne bestyrelsesmedlemmer og eventuelle bestyrelsessuppleanter blandt de dertil udpegede ifølge artikel 15, stk. 1 og 3

xiv) afskedige bestyrelsesmedlemmer, der ikke længere kan opfylde deres forpligtelser eller har begået en alvorlig forseelse

xv) udøve alle de beføjelser, som disse vedtægter i øvrigt tillægger den.

3. Bestemmelserne om generalforsamlingens funktion fastlægges i forretningsordenen.

Artikel 13

Formandskab for generalforsamlingen

Formandskabet for generalforsamlingen varetages af repræsentanten for det medlem, der har det største antal andele i Fonden.

Artikel 14

Mødeprotokoller — Udskrifter

Der føres protokol over generalforsamlingens møder. Mødeprotokollen føres af Fondens sekretariat, og kopier og udskrifter deraf bekræftes og tilstilles medlemmerne.

Artikel 15

Bestyrelsen

1. Bestyrelsen består af syv medlemmer, udnævnt af generalforsamlingen og udpeget af Fondens medlemmer ifølge den fremgangsmåde, der er fastlagt i forretningsordenen. Generalforsamlingen kan ændre antallet af bestyrelsesmedlemmer.

2. Bestyrelsesmedlemmerne udøver deres hverv i fuld uafhængighed og til Fondens bedste. De er udelukkende ansvarlige over for generalforsamlingen. Hvert bestyrelsesmedlem kan bistås af en bestyrelsessuppleant, der i bestyrelsesmedlemmets fravær handler på dets vegne, deltager i bestyrelsesmøderne og har samme beføjelser som det bestyrelsesmedlem, den træder i stedet for.

3. Bestyrelsesmedlemmerne og de eventuelle bestyrelsessuppleanter udpeges ifølge forretningsordenens bestemmelser. Forretningsordenen kan åbne mulighed for, at et udpeget bestyrelsesmedlem kan bemyndiges til at fungere som bestyrelsesmedlem forud for sin udnævnelse på den årlige generalforsamling. De bestemmelser, der finder anvendelse på bestyrelsesmedlemmer, finder ligeledes anvendelse på således udpegede bestyrelsesmedlemmer.

4. Bestyrelsesmedlemmerne udnævnes for et tidsrum af to år, der kan fornys.

5. Såfremt bestyrelsens årsberetning til generalforsamlingen ikke godkendes, træder bestyrelsen tilbage.

6. Bestemmelserne om bestyrelsens funktion fastlægges i forretningsordenen.

Artikel 16

Bestyrelsens beføjelser

1. Ud over de beføjelser, som disse vedtægter i øvrigt tillægger den, skal bestyrelsen i) træffe beslutning om alle Fondens forretninger. Den kan delegere sin beslutningskompetence helt eller delvis efter eget skøn ii) vedtage retningslinjer og anvisninger om Fondens forretninger og ledelse iii) udarbejde de forslag, der skal forelægges generalforsamlingen iv) fastlægge de almindelige vilkår for kapitalandele v) fastlægge kriterierne for afkast af Fondens forretninger vi) fastlægge målene og grænserne for låntagningen ifølge artikel 2, stk. 2 vii) på grundlag af de forslag, som medlemmerne af Fonden fremsætter ifølge den fremgangsmåde, der er fastlagt i forretningsordenen, udnævne den administrerende direktør og en eventuel stedfortræder. Den er desuden beføjet til at afskedige den administrerende direktør og den eventuelle stedfortræder viii) føre tilsyn med den administrerende direktør og den eventuelle stedfortræder og påse, at Fonden ledes i overensstemmelse med disse vedtægter samt bestyrelsens retningslinjer og anvisninger ix) forelægge generalforsamlingen årsregnskabet og årsberetningen om Fondens virksomhed x) indkalde Fondens generalforsamling xi) med forbehold af generalforsamlingens beføjelser træffe beslutning om alle andre anliggender, der falder uden for den administrerende direktørs kompetence.

Artikel 17

Formandskab for bestyrelsen

1. Formandskabet for bestyrelsen varetages af et bestyrelsesmedlem, der udpeges ifølge forretningsordenen.

2. Såfremt formanden er forhindret, varetages formandskabet for bestyrelsen af et andet bestyrelsesmedlem, der udpeges ifølge forretningsordenen.

Artikel 18

Bestyrelsen — Møder — Beslutningsdygtighed

1. Bestyrelsen træder sammen, så ofte som Fondens interesser kræver det, dog mindst én gang hvert kvartal. Dens møder indkaldes af formanden, og dagsorden udfærdiges ifølge forretningsordenen. Formanden indkalder til bestyrelsesmøde, hvis et medlem fremsætter motiveret anmodning derom. Bestyrelsens møder afholdes enten i Fondens hovedsæde eller andetsteds efter formandens valg.

2. Bestyrelsesbeslutninger kan træffes ved skriftlig forhandling på de vilkår og ifølge de bestemmelser, der er fastsat i forretningsordenen.

3. Bestyrelsen er beslutningsdygtig, når mindst halvdelen af bestyrelsesmedlemmerne er til stede.

4. Bestyrelsesbeslutninger vedtages med simpelt flertal, dog ikke beslutninger om forslag i henhold til artikel 23, stk. 2, der vedtages med enstemmighed.

Artikel 19

Mødeprotokol

Der føres protokol over bestyrelsens møder. Mødeprotokollen føres af Fondens sekretariat, og kopier og udskrifter deraf bekræftes og tilstilles medlemmerne.

Artikel 20

Den administrerende direktør

1. Fonden ledes af en administrerende direktør. Den administrerende direktør udfører sit hverv i fuld uafhængighed og til Fondens bedste. Den administrerende direktør er udelukkende ansvarlig over for bestyrelsen.

2. Den administrerende direktør udnævnes for et tidsrum af indtil fem år med mulighed for genudnævnelse.

3. Den administrerende direktør kan bistås af en stedfortræder, der i den administrerende direktørs fravær handler på dennes vegne og har samme beføjelser som den administrerende direktør.

4. Bestemmelserne om fremsættelse af forslag om udnævnelse af den administrerende direktør og den eventuelle stedfortræder fastlægges i forretningsordenen.

Artikel 21

Den administrerende direktørs beføjelser

1. Den administrerende direktør er ansvarlig for Fondens daglige ledelse ifølge disse vedtægter samt bestyrelsens retningslinjer og anvisninger.

2. Den administrerende direktør skal især

— følge de retningslinjer og anvisninger, som bestyrelsen har vedtaget ifølge artikel 16

— forelægge bestyrelsen Fondens årsberetning

— på sit ansvar lade Fondens årsregnskab udarbejde inden for tre måneder efter udløbet af hvert regnskabsår og forelægge bestyrelsen det

— forelægge bestyrelsen de yderligere redegørelser og den yderligere dokumentation, der er fastsat i forretningsordenen, eller som bestyrelsen måtte udbede sig.

3. Den administrerende direktør repræsenterer Fonden udadtil og i retlige anliggender.

4. Alle retsakter vedrørende Fonden og alle forpligtelser, der indgås i Fondens navn, underskrives af den administrerende direktør eller af en person, der er behørigt bemyndiget dertil af den administrerende direktør.

5. Fondens ansatte er undergivet den administrerende direktørs myndighed samt ansættes og afskediges af denne.

Artikel 22

Revision

1. Fondens regnskaber revideres hvert år af et revisorudvalg bestående af tre revisorer, udnævnt af generalforsamlingen. Generalforsamlingen kan forhøje antallet af revisorer til højst fem. Revisorerne udpeges ifølge forretningsordenen.

2. Medlemmerne af revisorudvalget handler ifølge de sædvanlige faglige standarder. Revisorudvalget bekræfter, at Fondens balance og resultatopgørelse giver et sandt og retvisende billede af Fondens økonomiske stilling såvel på aktiv- som på passivsiden samt af resultatet af virksomheden i det pågældende regnskabsår.

Artikel 23

Geografisk rækkevidde

1. Fonden kan gennemføre sine forretninger på Unionens medlemsstaters områder, i kandidatlande og potentielle kandidatlande i forhold til Unionen samt i Den Europæiske Frihandelssammenslutnings medlemslande (EFTA-landene).

2. Uanset stk. 1 kan generalforsamlingen på forslag fra bestyrelsen og i forbindelse med opgaver, der er overdraget til Fonden af tredjemand i henhold til artikel 28, beslutte, at Fonden kan gennemføre forretninger i forbindelse med sådanne opgaver uden for de i stk. 1 omhandlede områder.

Artikel 24

Fondens vederlag

Det vederlag og de øvrige indtægter, som Fonden søger at opnå i forbindelse med sin virksomhed ifølge disse vedtægter, fastsættes således, at de dækker Fondens driftsudgifter, afspejler den indgåede risiko, muliggør opbygning af reserver, der modsvarer denne risiko, og sikrer et rimeligt afkast af Fondens midler.

Artikel 25

Begrænsning af Fondens forretninger

Angående ydelse af garantier fastsætter bestyrelsen grænserne for Fondens forpligtelser ifølge artikel 16.

De tilsvarende grænser for Fondens forpligtelser som følge af erhvervelse af andele i virksomheder fastlægges i de beslutninger derom, der er omhandlet i artikel 12, stk. 2, nr. i).

Artikel 26

Loft over Fondens samlede forpligtelser

Fondens samlede forpligtelser — efter fradrag af Fondens forpligtelser indgået for tredjemand — må ikke overstige følgende:

— Garantier: tre gange den tegnede kapital; ved generalforsamlingsbeslutning kan dette loft hæves til højst fem gange den tegnede kapital. Når Fondens reserver udgør mindst 7,5 % af den tegnede kapital, kan dette loft ved generalforsamlingsbeslutning hæves til højst otte gange den tegnede kapital.

— Kapitalandele: det af generalforsamlingen ifølge artikel 12 fastlagte beløb.

Artikel 27

Anvendelse og fordeling af nettoindtægterne

1. Generalforsamlingen fastlægger mindst én gang hvert år, hvilken del af Fondens nettoindtægter der skal overføres til reserverne eller til andre formål eller udbetales til Fondens medlemmer.

Inden nogen udbetaling til Fondens medlemmer skal mindst 20 % af Fondens nettoindtægter hvert år overføres til reserverne. Overførslen til reserverne ophører, når reserverne er bragt op på 10 % af den tegnede kapital, og foretages på ny, såfremt reserverne falder til under 10 % af den tegnede kapital.

2. Udbetalinger til Fondens medlemmer sker i forhold til hvert medlems antal andele.

Artikel 28

Samarbejde med tredjemand

1. Fonden kan påtage sig at forvalte særlige midler, der overdrages den af tredjemand, såfremt de er forenelige med Fondens formål og registreres separat, og såfremt det sker mod passende vederlag.

2. Inden for den ramme, som disse vedtægter fastlægger, kan Fonden samarbejde med alle internationale organisationer, der udøver virksomhed på tilsvarende områder.

3. Fonden kan indgå aftaler med sådanne organisationer såvel som med nationale organisationer og banker i Unionens medlemslande eller tredjelande med henblik på løsning af sine opgaver eller virkeliggørelse af sit formål.

Artikel 29

Suspendering eller udelukkelse af medlemmer

1. Såfremt et medlem af Fonden misligholder nogen af sine forpligtelser ifølge disse vedtægter, kan det suspenderes ved generalforsamlingsbeslutning.

2. Det suspenderede medlem forbliver bundet af sine forpligtelser som medlem af Fonden. Medlemmet kan dog ikke udøve nogen af de rettigheder, der fremgår af disse vedtægter.

3. Såfremt det suspenderede medlem ikke har opfyldt de forpligtelser, hvis misligholdelse gav anledning til generalforsamlingsbeslutningen, senest seks måneder efter datoen for denne beslutning, kan generalforsamlingen udelukke det suspenderede medlem.

Artikel 30

Udligning af mellemværender med udelukkede medlemmer

1. Udelukkelse fra Fonden medfører en delvis udligning af mellemværendet med det udelukkede medlem.

2. Det udelukkede medlems andele afvikles ifølge artikel 7, stk. 8. Såfremt andelene ikke købes af Banken eller noget andet medlem af Fonden, kan generalforsamlingen give tilladelse til salg deraf til juridiske personer ifølge artikel 4, stk. 2.

Såfremt andelene ikke købes af de øvrige medlemmer eller af andre juridiske personer ifølge artikel 4, stk. 2, køber Fonden dem.

3. Med forbehold af stk. 2 tilbagekøber Fonden det udelukkede medlems andele til deres pålydende, dog højst den bogførte værdi på datoen for medlemmets udelukkelse.

Trods udelukkelsen fra Fonden forbliver det udelukkede medlem bundet af sine direkte forpligtelser og sine eventualforpligtelser over for Fonden, så længe der består et udestående på garantier ydet eller kapitalandele erhvervet forud for medlemmets udelukkelse. Det udelukkede medlem er imidlertid ikke bundet af forpligtelser, der følger af garantier ydet og kapitalandele erhvervet af Fonden efter dette tidspunkt, og har ingen andel i Fondens indtægter og udgifter.

4. Betaling af det udelukkede medlem for de af Fonden tilbagekøbte andele sker efter følgende bestemmelser:

— Der finder ingen betaling sted før seks måneder efter datoen for medlemmets udelukkelse. Betalingen er begrænset til det beløb, hvormed tilbagekøbsværdien overstiger det udelukkede medlems forpligtelser over for Fonden som følge af Fondens forretninger.

— Såfremt Fonden lider tab på nogen af sine garantier eller kapitalandele, der udestår på datoen for medlemmets udelukkelse, og tabet på denne dato overstiger de da oparbejdede reserver til dækning af tab, skal det udelukkede medlem på Fondens forlangende tilbagebetale det beløb, hvormed tilbagekøbsværdien af dets andele ville være blevet reduceret, hvis tabene var blevet medregnet ved fastsættelsen af tilbagekøbsværdien. Desuden skal det udelukkede medlem efterkomme indkaldelser af ikke indkaldt kapital, i det omfang indbetalingspligten ville have bestået, hvis nedskrivningen af Fondens kapital var sket og indkaldelsen foretaget på datoen for fastsættelsen af tilbagekøbsværdien.

Artikel 31

Standsning af Fondens virksomhed

1. Hvis omstændighederne kræver det, kan bestyrelsen suspendere Fondens virksomhed midlertidigt. Bestyrelsen forelægger generalforsamlingen sin beslutning derom. Generalforsamlingen kan med kvalificeret flertal på 85 % af de afgivne stemmer beslutte at indstille Fondens virksomhed endeligt, i hvilket tilfælde al Fondens virksomhed skal ophøre, dog med undtagelse af dispositionerne i forbindelse med Fondens likvidation.

2. Såfremt Fondens virksomhed indstilles endeligt, likvideres Fonden. Generalforsamlingen udnævner likvidatorerne, der foretager det fornødne til likvidationens gennemførelse.

Artikel 32

Medlemmerne af Fondens hæftelse

1. I tilfælde af endelig indstilling af Fondens virksomhed udlignes de udestående fordringer på Fonden ved hjælp af følgende midler i nævnte rækkefølge:

— Fondens aktiver

— Fondens tilgodehavender på tegnet, ikke indbetalt, kapital.

2. Bestyrelsen træffer de nødvendige dispositioner til sikring af en forholdsmæssig dækning af henholdsvis de direkte fordringer og eventualfordringerne.

Artikel 33

Udbetaling af aktiver

1. I tilfælde af endelig indstilling af Fondens virksomhed foretages der ingen udbetaling af aktiver til Fondens medlemmer som følge af deres tegning af Fondens kapital, før

— Fondens forpligtelser over for dens kreditorer er opfyldt fuldt ud

— generalforsamlingen har besluttet, at aktiverne skal udbetales.

2. Aktiverne udbetales til Fondens medlemmer i forhold til deres respektive bidrag til Fondens kapital.

3. Bestyrelsen fastlægger vilkårene for denne udbetaling.

Artikel 34

Ændring

1. Disse vedtægter kan ændres ved generalforsamlingsbeslutning på forslag fra bestyrelsen. Ændringer af artikel 2 og 3 kræver et flertal på 85 % af de afgivne stemmer.

2. De således vedtagne ændringer træder i kraft, tre måneder efter at de er blevet meddelt Fondens medlemmer, medmindre generalforsamlingen beslutter andet.

Artikel 35

Gældende ret

1. Tvistigheder mellem Fonden på den ene side og de af dens forretninger begunstigede — det være sig finansieringsinstitutioner i deres egenskab af begunstigede eller andre begunstigede — på den anden side afgøres af de kompetente nationale domstole.

2. I dette øjemed vælger Fonden et hjemting i hver af Unionens medlemslande. Den kan dog i en aftale træffe bestemmelse om et særligt værneting eller indsætte en voldgiftsklausul.

3. På de vilkår og inden for de grænser, der fremgår af traktaten om Den Europæiske Unions funktionsmåde (1) (artikel 28, stk. 5, i Bankens vedtægter), indbringes tvistigheder vedrørende foranstaltninger truffet af Fondens organer for Den Europæiske Unions Domstol.

Artikel 36

Privilegier og immuniteter

Protokollen vedrørende Den Europæiske Unions privilegier og immuniteter finder ligeledes anvendelse på Fonden, medlemmerne af dens organer og dens personale på de vilkår, der fremgår af traktaten om Den Europæiske Unions funktionsmåde (2) (artikel 28, stk. 4, i Bankens vedtægter).

Artikel 37

Ikrafttrædelse

Disse vedtægter træder i kraft på den dato, som generalforsamlingen fastsætter.

(1) Tidligere traktaten om oprettelse af Det Europæiske Fællesskab.

(2) Tidligere traktaten om oprettelse af Det Europæiske Fællesskab.

BILAG I Finansieringsinstitutioner — Fondens stiftende medlemmer (vedtægternes artikel 4, stk. 1) Bilag I og II samt oplysninger om de aktuelle kapitalandele i Den Europæiske Investeringsfond findes på webstedet www.eif.org